इन पंक्तियों को वर्तमान संदर्भों से जोड़कर देखें तो हम पाते हैं कि तुलसी का उद्देश्य मात्रा कविता करना न था, बल्कि अपने तत्कालीन समाज और भविष्य की पीढ़ियों को भी मार्गदर्शन प्रदान करना था, यह अर्थ हम पुनर्व्याख्या के द्वारा ही प्राप्त कर सकते हैं। डॉ. रामविलास शर्मा तुलसी को किसान चेतना का कवि कहते हैं, जबकि मैनेजर पाण्डेय को तुलसी के काव्य में किसान जीवन की पंक्तियाँ नाममात्र ही नजर आती हैं, अतः इस आधार पर वे तुलसी को किसान चेतना का कवि स्वीकार नहीं करते हैं। यहाँ पर तुलसी की पुनर्व्याख्या आवश्यक हो जाती है, जो यह बात स्पष्ट कर सके कि तुलसी का काव्य किसान चेतना की आत्मा से बना है। वास्तव में मानस पर कथावाचन शैली का प्रभाव है, साथ ही किसान जीवन की व्यापकता का असर मानस की व्याप्त चेतना पर देखा जा सकता है। आज जब नये साहित्यिक विमर्शों से तुलसीदास पर हमले हो रहे हैं, तब उनकी कविता की पुनर्व्याख्या की आवश्यकता का अनुभव होता है। यह बात तुलसी पर ही नहीं सम्पूर्ण मध्यकालीन कविता पर लागू होती है। जब-जब नयी विचारधारा पुरानी रचना को चुनौती देगी, तब-तब रचना को वर्तमान संदर्भों से जोड़ने तथा प्रासंगिक बनाने के लिये उसकी पुनर्व्याख्या की आवश्यकता पड़ती रहेगी।